ORDE do 10 febreiro de 2000 pola que se dictan normas para garanti-los servicios esenciais referentes á folga convocada polos especialistas do Servicio de Radioloxía do Complexo Hospitalario de Ourense, para o día 15 de febreiro e con carácter indefinido, os martes, mércores e xoves de cada semana.
CONSELLERÍA DE SANIDADE E SERVICIOS SOCIAIS — III. OUTRAS DISPOSICIÓNS — 15/02/2000

O artigo 28.2º da Constitución española recoñece como dereito fundamental da persoa o dereito á folga.
O exercicio deste dereito na Administración e nas empresas, entidades e institucións públicas ou privadas, que presten servicios públicos ou de recoñecida e inaprazable necesidade, no ámbito e competencias da Comunidade Autónoma de Galicia, está condicionado ó mantemento dos servicios esenciais fixados no artigo 2 do Decreto 155/1988, do 9 de xuño (DOG nº 116, do 20 de xuño), entre os que se atopa a sanidade.
O exercicio público da prestación da asistencia sanitaria non se pode ver afectado gravemente polo lexítimo dereito do exercicio de folga, xa que aquel é considerado e recoñecido prioritariamente en relación a este.
O artigo 3 do citado decreto faculta os conselleiros competentes, por razón dos servicios esenciais afectados para que, mediante orde e diante cada situación de folga, decidan o mínimo de actividade necesaria para asegura-lo mantemento de tales servicios, así como para determina-lo persoal necesario para a súa prestación.
Convocada folga que afecta os facultativos especialistas do Servicio de Radioloxía do Hospital Cristal Piñor, que se levará a efecto o día 15 de febreiro de 2000 e con carácter indefinido, os martes, mércores e xoves de cada semana.
DISPÓN:
Artigo 1º
A folga convocada que se levará a efecto o día 15 de febreiro do ano 2000 e con carácter indefinido os martes, mércores e xoves de cada semana, que afecta os facultativos especialistas do Servicio de Radioloxía do Hospital Cristal Piñor de Ourense, enténdese condicionada ó mantemento dos servicios mínimos necesarios en adecuada correspondencia cos criterios rectores que se explicitan neste artigo.
Os servicios mínimos que se fixan resultan totalmente imprescindibles para mante-la adecuada cobertura do Servicio de Radioloxía do citado hospital, para evitar que se produzan graves prexuízos ós usuarios.
Tales mínimos responden á necesidade de compatibiliza-lo respecto ineludible ó exercicio do dereito á folga coa atención ós usuarios que, baixo ningún concepto, poden quedar desasistidos, polas características do servicio dispensado.
Establécense os seguintes servicios mínimos:
-Radioloxía Centro de Especialidades: 1 facultativo.
-Radioloxía vascular: 1 facultativo.
-Ecografías: 1 facultativo.
-TAC: 1 facultativo.
-Radioloxía xeral: 1 facultativo.
-Garda: 1 facultativo.
Artigo 2º
A designación nominal, con carácter rotatorio, do persoal que deberá cubri-lo servicio será determinada polo director xerente, procedéndose á súa publicación nos taboleiros de anuncios do centro de traballo.
Artigo 3º
Os prazos e alteracións no traballo por parte do persoal necesario para o mantemento dos servicios
mínimos serán considerados ilegais para os efectos do establecido no artigo 16.1º do Real decreto lei 17/1977, do 4 de marzo (BOE nº 58, do 9 de marzo).
Artigo 4º
O disposto nos artigos anteriores non significará ningún tipo de limitación dos dereitos que a normativa reguladora da folga lle recoñece ó persoal nesta situación, nin tampouco sobre a tramitación e efectos das peticións que a motiven.
Artigo 5º
Sen prexuízo do que establecen os artigos anteriores, deberanse observa-las normas legais e regulamentarias vixentes en materia de garantías dos usuarios dos centros sanitarios.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 10 de febreiro de 2000.
José Mª Hernández Cochón
Conselleiro de Sanidade e Servicios Sociais